钦定古今图书集成/方舆汇编/职方典/第1151卷 > 《禹贡》襄阳南漳谷城为荆宜城枣阳光化为豫
## 钦定古今图书集成/方舆汇编/职方典/第1151卷 > 《禹贡》襄阳南漳谷城为荆宜城枣阳光化为豫

而均州则豫，而介于雍。在周，襄阳为鄾、邓，宜城为鄀，南漳为卢，谷城为谷，皆封国。在《春秋》则五国俱属楚，又有谢国、阴国、麋国焉。谢为枣阳，阴为光化，而麋即均州也。谢属鲁，阴与麋俱属楚。秦昭襄令白起攻楚，遂取鄢郢，为南郡，鄢即鄀也。始皇得天下，革五等为四十郡，以汉北为南阳郡，南为南郡。汉初因之。如临“沮、宜城、中卢、𨙬、襄阳郡属南郡；如酂阴、山都、棘阳、蔡阳、舂陵、筑阳、穰武当、邓属南阳郡，而酂及舂陵为封国也。武帝攘却胡、越，开地斥境，南置交趾，北置朔方，兼徐、梁、幽、并、夏、周之制，改雍曰凉，改梁曰益，凡十三部，置刺史各一人。其三辅、三河、弘农则置司隶校尉部，如二郡，则荆州刺史部也。莽更南” 阳为南队，南郡为南顺，酂为南庚，筑阳为宜禾，穰为农穰，襄阳为相阳，仍属荆州刺史部。世祖兴，尽复汉旧，但南阳之山都，蔡阳、筑阳，南郡之中庐𨙬，宜城郡临沮，俱为封国耳。献帝初平元年，以刘表为荆州刺史，徙治襄阳，此时襄阳尚为县也。建安十三年，魏得荆州，分南郡以北立襄阳郡，又分南阳西界立南乡郡，于是襄阳始为郡矣。及赤壁战败，南郡以南属吴，后遂与蜀三分荆州，以南郡、零陵、武陵三郡为蜀，江夏、贵阳、长沙三郡为吴，而南阳、襄阳、南乡三郡为魏。刘备没后，所分之地悉复属吴，而荆州南北角立。晋亦置荆州，襄阳郡仍旧，分南阳立义阳郡，改南乡为顺阳郡，以宜城、中庐、临沮、𨙬、襄阳、山都、邓城、鄾属襄阳，以酂武、当阴、筑阳属顺阳，以穰、邓、蔡阳、棘阳属义阳。东晋侨置雍州，以雍州没于刘、石、符、姚，流人聚于此故也。宋文帝割荆州置雍州，皆治襄阳。齐、梁因之，并为重镇。后梁萧察附庸于西魏而都于此。西魏改曰襄州。其间所属建置，更革不常，难以悉举。马端临所谓“割裂不可详” 者也。隋复为襄阳郡，领襄阳、安养、谷城、上洪、率道、汉南、阴城、义清、南漳、鄀，而蔡阳、枣阳则属舂陵郡，穰属南阴郡，光化属汉东郡，武当、均阳属淅阳郡，而皆隶于山南道。唐分置十五部节度使，此为山南东道。更襄阳郡为襄州，领襄阳、南漳、邓城、谷城、义清、乐乡、宜城。而邓、随、均别为州，穰属邓，枣阳、光化属随、武，当属均焉。五代之际，欧阳公所谓乱世文字不完而时有废省，不可考究其详。今据《史》，则襄、邓、随、均四州，故属山南东道。梁、唐之际，改襄州为忠义军，后以延州为忠义，仍以襄州属山南东道。梁分邓州置宣化军，唐改威胜，周改曰武胜。宋沿五代初都于汴，其豫州之境，俱为京师辅郡，置京东西路，此为京西路。升均州为武当军，而领武当县，治武当。宣和元年，升襄州为襄阳府，领襄城、邓城、谷城、中庐、宜城、南漳，治襄城。宋南渡后，二路俱没于金，惟存京西之襄阳、均州、随州、枣阳、光化而已。于是置京西安抚、荆湖制置司以领之。枣阳、光化，故属随州，绍兴十二年，升枣阳为军。乾德初年，升光化为军，领乾德。熙宁五年废军，改“乾德” 为光化县，隶襄阳。元祐初，复为军，领乾德。至元九年，吕文焕以襄阳降元，元更为襄阳路，隶湖广行省，枣阳、光化仍为县，武当军复为均州，并属襄阳府。襄阳府共领襄阳、宜城、南漳、枣阳、谷城、光化、均州、武当。明更路为府，隶湖广布政使司，领均州、襄阳、宜城、南漳、枣阳、谷城、房、郧、竹山、上津、光化县，治襄阳。成化十三年割房、郧、竹山、上津四县，置郧阳府领之。襄阳府领州一，县六。

皇清因之。

襄阳县：〈附郭。〉